คงมุมมองเชิงบวกต่อการลงทุนในตลาดหุ้นครึ่งเดือนแรก ก่อนเพิ่มความระมัดระวังในช่วงครึ่งเดือนหลัง แนะหุ้น laggard อย่าง ALLY, BCP, BDMS
8 มิถุนายน 2564

สุดสัปดาห์ที่ผ่านมาสหรัฐรายงานตัวเลขสำคัญทางเศรษฐกิจสหรัฐอย่างภาคการจ้างงาน เบื้องต้นพบว่า Nonfarm payroll เดือนพ.ค. ออกมาต่ำกว่าคาดที่ 5.6แสนตำแหน่ง (ตลาดคาดการณ์ 6.7แสนตำแหน่ง) ส่งผลให้อัตราผลตอบแทนพันธบัตรสหรัฐ 10ปีลดลงประมาณ 7bps ที่ระดับ 1.55%+/- เบื้องต้นเราประเมินว่าตัวเลขการจ้างงานรายเดือนที่ฟื้นตัวต่ำกว่าคาด ส่วนหนึ่งเกิดจากประชากรสหรัฐบางส่วนเลือกที่จะยังไม่กลับเข้าทำงาน และเลือกที่จะรับสวัสดิการรายสัปดาห์ที่ 300เหรียญ (Unemployment Subsidy) ซึ่งโปรแกรมดังกล่าวจะสิ้นสุดลงในเดือนกันยายน อย่างไรก็ตามจากการสำรวจใน 25รัฐ พบว่าประชากรบางส่วนจะเริ่มกลับมาทำงานในช่วงกลางเดือนมิ.ย. เป็นต้นไป และคาดจะเร่งตัวมากขึ้นในช่วงปลาย 3Q21 ซึ่งเป็นช่วงเวลาที่เราประเมินว่าประชากรกว่า 70% จะได้รับวัคซีน และกลายเป็นช่วงเวลาเดียวกับโปรแกรมดังกล่าวสิ้นสุดลง กล่าวโดยสรุปสำหรับประเด็นความกังวลเรื่องการเปลี่ยนแปลงนโยบายการเงินต่างๆ อิงภาคการจ้างงาน เราคาดว่าจะใช้ระยะเวลาเพื่อพิจารณาตัวเลขดังกล่าวอีกไม่ต่ำกว่าหนึ่งไตรมาส และสำหรับปัจจัยที่สองซึ่งเราให้ความสำคัญสูงมาก และเกี่ยวข้องกับตลาดหุ้นโดยตรงนั่นคือการรางานตัวเลขเงินเฟ้อในวันที่ 10มิ.ย. นี้ เบื้องต้นตลาดคาดการณ์ว่าจะอ่อนตัวลงจากเดือนเม.ย. ที่ 4.2% เป็น 3.6%+/- ซึ่งหากออกมาในระดับสูงกว่าเดือนเม.ย. เราคาดว่าจะส่งผลให้อัตราผลตอบแทนพันธบัตรรัฐบาลเร่งตัวขึ้นและกดดันตลาดหุ้นโดยเฉพาะกลุ่มที่มี valuation สูงอย่างกลุ่มเทคโนโลยี และทำให้นักลงทุนเริ่มกังวลกับโทนการประชุม FOMC ในสัปดาห์ถัดไปสูง เบื้องต้นเรามีมุมมองเป็นกลางและเราให้น้ำหนักน้อยต่อการที่ Powell จะแถลงปรับลดสภาพคล่องลงในครั้งนี้ โดยเราคาดว่าภาพดังกล่าวจะเกิดขึ้นใน 4Q21 และในเชิงกลยุทธ์การลงทุนหากอิงจากประเทศพัฒนาแล้วที่มีการทยอยเริ่มฉีดวัคซีนตั้งแต่ช่วงต้นปีที่ผ่านมาอย่างสหรัฐและยุโรป ซึ่งปัจจุบันฉีดประชากรไปแล้วกว่า 50% และ 35% ตามลำดับ และหากนำตัวเลขดังกล่าวมาวัดกับตลาดหุ้นในอัตราส่วน Reopening Index / Lockdown Index พบว่าภายหลังจากการฉีดวัคซีนในระดับ 15-20%ขึ้นไป ตลาดหุ้นเริ่มเกิด Sector Rotation อย่างเห็นได้ชัดกลับมาในหุ้นกลุ่มเปิดประเทศ (Reopening play) ซึ่งเรามีมุมมองเชิงบวกและคาดว่าตลาดหุ้นทั่วโลกรวมถึง   SET Index จะหมุนกลุ่มเวียนเล่นลักษณะคล้ายกับประเทศที่พัฒนาแล้ว สำหรับประเทศไทยหากอิงจากปริมาณวัคซีนที่เริ่มนำเข้ามาในปริมาณเพิ่มขึ้น ประกอบกับศักยภาพในการฉีดที่มากขึ้น (ภาคเอกชนยื่นเข้าช่วยเหลือ) คาดว่าจะถึงระดับดังกล่าวในช่วง 3Q21 จากปัจจุบันที่ 5-6% ของประชากรทั้งหมด  
มุมมองตลาดหุ้น/กลยุทธ์การลงทุน คาดกรอบ SET 1600-1620 แนะนำเก็งกำไรกลุ่มหุ้น laggard ALLY, BCP และ BDMS
หุ้นแนะนำ  1) ALLY (ราคาพื้นฐาน 8.90 บาท) ราคาซื้อขายตำกว่าราคา IPO คาดว่าอัตราผลตอบแทนเงินปันผลปี 2564 ที่ 5.2% จากผลกระทบโควิทแต่คาดว่าจะฟื้นตัวดีขึ้นในปีถัดไปและ market IRR 9.0% 2) BCP (ราคาพื้นฐาน 30.40 บาท) การขยายธุรกิจค้าปลีกนำมันที่เติบโตสูงสุดในกลุ่มรวมถึงแผนขยายสถานีชาร์จ EV อย่างรวดเร็ว 152 แห่งภายในสิ้นปี 2564 และเป็นอีกกลุ่มที่ได้ประโยชน์จากธีมการเปิดเมืองเมื่อคนเริ่มกลับมาขับรถมากขึ้น  3) BDMS (ราคาพื้นฐาน 24.30 บาท) คาดว่ารายได้จะฟื้นตัวแข็งแกร่งด้วยความสามารถในการเพิ่มอัตรากำไรหลังสิ้นสุดวิกฤติโควิท จากการควบคุมต้นทุนได้ดีต่อเนื่อง
รายงานตัวเลขเศรษฐกิจสัปดาห์นี้: 
วันอังคาร ติดตาม ดัชนี German ZEW Economic Sentiment เดือน มิ.ย. คาด +1% MoM เป็น 85.3 จุด ตัวเลขดุลการค้าของสหรัฐฯ เดือน เม.ย. คาดขาดดุล 6.9 หมื่นล้านเหรียญสหรัฐฯ (ลดลง 7.3% MoM)
วันพุธ ติดตาม ดัชนี CPI ของจีนเดือน พ.ค. คาด -0.1% MoM และ +1.6% YoY ตามลำดับ ตัวเลข PPI ของจีนเดือน พ.ค. คาด +8.5% YoY ตัวเลขปริมาณสำรองน้ำมันดิบสหรัฐฯ รายสัปดาห์ และการประมูลพันธบัตรรัฐบาลอายุ 10 ปีของสหรัฐฯ
วันพฤหัสฯ ติดตาม ตัวเลขดัชนีความเชื่อมั่นผู้บริโภคของไทยเดือน พ.ค. ตัวเลข Money supply (M2) ของจีนเดือน พ.ค. คาด +8.1% YoY การประชุมของ ECB คาดคงอัตราดอกเบี้ยนโยบาย Deposit Facility Rate ที่ -0.5%  ตัวเลข CPI ของสหรัฐฯ เดือน พ.ค. คาด +0.4% MoM และ +4.6% YoY ตัวเลข Core CPI ของสหรัฐฯเดือน พ.ค. คาด +0.4% MoM และ +3.4% YoY และตัวเลขการขอรับสวัสดิการว่างงานของสหรัฐฯ รายสัปดาห์คาด +3.71 แสนตำแหน่ง (-3.6% WoW)
วันศุกร์ ติดตาม ดัชนี Michigan Consumer Sentiment ของสหรัฐฯ เดือน มิ.ย. คาด +1.3% MoM เป็น 84 จุด